**KLAIPĖDOS MIESTO TARYBOS, PROFESINIŲ SĄJUNGŲ IR DARBDAVIŲ ORGANIZACIJŲ TRIŠALĖS TARYBOS POSĖDŽIO**

**PROTOKOLAS**

2015 m. rugsėjo 30 d. Nr. T6-6

Klaipėda

Posėdis įvyko 2015-09-16.

Posėdžio pradžia 15.00 val.

Posėdžio pirmininkė – Jolanta Braukylienė, Klaipėdos pramonininkų asociacijos administracijos direktorė.

Posėdžio sekretorė – Milda Milbutaitė, Klaipėdos miesto savivaldybės administracijos Dokumentų valdymo skyriaus vyriausioji specialistė.

Dalyvavo:

Tatjana Fedotova, Klaipėdos miesto savivaldybės tarybos narė;

Laima Juknienė, Klaipėdos miesto švietimo darbuotojų profesinės sąjungos atstovė;

Aras Mileška, Klaipėdos apskrities darbdavių asociacijos vykdantysis vadovas, Lietuvos verslo darbdavių konfederacijos prezidiumo narys;

Judita Simonavičiūtė, Klaipėdos miesto savivaldybės mero pavaduotoja, Klaipėdos miesto savivaldybės tarybos narė;

Jolanta Skrabulienė, Klaipėdos miesto savivaldybės tarybos narė;

Raimondas Tamošauskas, „Švyturio“ alaus daryklos profesinės sąjungos pirmininkas.

Svečiuose:

Jūratė Grubliauskienė, Klaipėdos miesto visuomenės sveikatos biuro direktorė.

DARBOTVARKĖ:

1. Jūratės Grubliauskienės pranešimas apie Klaipėdos miesto visuomenės sveikatą, tendencijas ir pasiūlymus situacijai gerinti.

2. Kito posėdžio datos ir temos tvirtinimas.

1. SVARSTYTA. Jūratės Grubliauskienės pranešimas apie Klaipėdos miesto visuomenės sveikatą, tendencijas ir pasiūlymus situacijai gerinti.

JŪRATĖ GRUBLIAUSKIENĖ pristatė pranešimą apie Klaipėdos miesto visuomenės sveikatą, tendencijas ir pasiūlymus situacijai gerinti. Visuomenės sveikatos stebėsena pristatyta per tris kryptis – vaikų sveikatos būklės stebėseną, bendruomenės sveikatos stebėseną ir atskirus tyrimus. J. Grubliauskienė pažymėjo, kad, kalbant apie vaikų sveikatos būklės stebėseną, ikimokyklinio ugdymo įstaigas lankantys vaikai daugiausiai turi sveikatos sutrikimų, susijusių su regėjimu, kvėpavimu ir įgimtomis formavimosi ydomis, bendrojo lavinimo mokyklų mokiniams dažniausiai diagnozuojamos regėjimo, kvėpavimo bei skeleto raumenų sistemos ligos, profesinio mokymo įstaigas lankantys mokiniai dažniausiai turi problemų su regėjimu, kraujotakos ir skeleto sistemos ligomis. Kalbant apie visuomenės sveikatos stebėseną, 2013 m. Klaipėdos miesto gyventojai daugiausiai sirgo kvėpavimo sistemos ligomis ir kraujotakos sistemos ligomis. J. Grubliauskienė taip pat pažymėjo, kad Klaipėdos mieste išmetamų į aplinką teršalų kiekis turi tendenciją mažėti, tačiau išlieka aktuali aplinkos tarša dujinėmis ir skystosiomis medžiagomis, Klaipėdos mieste dažniausiai užfiksuojama tarša kietosiomis dalelėmis, kuri viršija nustatytas koncentracijas. Klaipėdos maudyklų vandens kokybė atitinka nustatytus kokybės reikalavimus. J. Grubliauskienė pasakė, kad būtina atkreipti dėmesį į tai, kad yra tikslinga būsimus tėvus įtraukti į stiprinimo veiklas, nuolat organizuojant mokymus skirtingomis temomis ir atsižvelgiant į jų poreikius. Taip pat tikslinga nuolat tęsti ir vykdyti sveikatos stiprinimo veiklas, kurios apima skirtingas fizinio aktyvumo formas, nes rezultatai rodo, kad vis dar yra daug klaipėdiečių, kurie visiškai nesportuoja. Be to, J. Grubliauskienė pažymėjo, kad reikia atkreipti dėmesį ir į tai, kad tyrimai turi būtų tiksliniai ir tęstiniai, nes tada galima pamatyti tendencijas. Kalbėdama apie vaikų ir mokinių sveikatą, pastebėjo, kad tiek visuomenės sveikatos specialistai, tiek kitų sektorių atstovai turi atkreipti dėmesį, kad, vykdant sveikatinančias veiklas, reikia galvoti, kaip po truputį persiorientuoti nuo darbo vien su vaikais ir pereiti prie tikslingesnio darbo su tėvais.

J. SIMONAVIČIŪTĖ paklausė, kokios yra europinės patirtys, įtraukiant tėvus?

J. GRUBLIAUSKIENĖ atsakė, kad pirmiausia reikia pradėti nuo klasės, kuriose ne tik daromi reguliarūs susirinkimai, bet yra ir labai glaudus pačių tėvų bendradarbiavimas. Pvz., tėvai Švedijoje pasirašo bendradarbiavimo sutartis klasėse ir jie vieni kitiems praneša apie vaikus, tėvai tarpusavyje labai glaudžiai dirba, o to Lietuvoje nėra. J. Grubliauskienė pažymėjo, kad Lietuvoje tėvai dažnai nežino, su kuo draugauja jų vaikai ir kur jie būna vakarais. Taip pat trūksta iš tėvų paskatinimo, kad vaikai lankytų būrelius. J. Grubliauskienė paminėjo, kad prieiti prie tėvų Lietuvoje iš tikrųjų yra sudėtinga, o Skandinavijos šalyse tėvai ateina pasikalbėti į mokyklą apie vaikų sveikatą.

J. SKRABULIENĖ paklausė, ar Klaipėdos miesto visuomenės sveikatos biuras skleidžia visuomenei informaciją apie prevencines programas?

J. GRUBLIAUSKIENĖ atsakė, kad stengiasi, kiek gali, skleisti informaciją visokiais kanalais. Ji patvirtino, kad viešinimui tikrai skiriama daug dėmesio ir stengiamasi atrasti įvairių kanalų bei ieškoma būdų, kaip galima dar labiau priartinti prie žmonių informaciją.

J. GRUBLIAUSKIENĖ taip pat apibendrino, kad išlieka atviri klausimai dėl aplinkos taršos ir triukšmo.

J. SIMONAVIČIŪTĖ pasakė, kad reikia siūlyti miestui labiau atkreipti dėmesį į prevencines priemones, kad būtų sumažintas kietųjų dalelių skaičius.

NUTARTA. Atkreipti dėmesį į priemones, mažinančias kietųjų dalelių koncentraciją mieste. Pirminės sveikatos priežiūros įstaigas paraginti ir rekomenduoti aktyviau informuoti visuomenę apie prevencines programas.

2. SVARSTYTA. Kito posėdžio datos ir temos tvirtinimas.

NUTARTA. Spalio mėn. 21 d. 14 val. vyks diskusija apie socialinį modelį, į kurį bus pakviesti dalyvauti trijų šalių atstovai.

|  |  |
| --- | --- |
| Posėdžio pirmininkė | Jolanta Braukylienė |

|  |  |
| --- | --- |
| Posėdžio sekretorė | Milda Milbutaitė |